Na temelju članka 33. Zakona o proračunu („Narodne novine“, broj 87/08., 136/12. i 15/15) te članka 19. Statuta Grada Buzeta („Službene novine Grada Buzeta“, broj 12/18. - pročišćeni tekst), Gradsko vijeće Grada Buzeta na sjednici dana \_\_\_\_\_\_\_\_\_\_\_\_\_\_ 2020. godine donosi

**PROGRAM**

**poticanja poduzetništva i poljoprivrede u 2021. godini**

**I. UVOD**

U uvjetima značajnih gospodarskih ograničenja u ukupnom gospodarskom razvoju Grada Buzeta, Grad Buzet nastavlja sa poticajnim mjerama za poduzetništvo i poljoprivredu za narednu godinu.

**II. MJERE I POTICAJI U OSTVARIVANJU CILJEVA POTICAJA RAZVOJA PODUZETNIŠTVA U 2021. GODINI**

U cilju poticanja gospodarskog rasta, razvoja i ostvarenja gospodarske politike Grada Buzeta, realizirat će se sljedeće razvojne mjere:

1. **Nepovratne potpore za poduzetništvo:**
2. sufinanciranje kamata na kredite prema Programu poduzetnik IŽ
3. potpore za novo zapošljavanje
4. potpore za samozapošljavanje
5. **Sufinanciranje aktivnosti u obrtništvu**
6. **Komunalno opremanje poduzetničkih zona**

**Nepovratne potpore za poduzetništvo:**

Grad Buzet, u suradnji sa svim gradovima u Istarskoj županiji, Istarskom Razvojnom Agencijom IDA d.o.o., Hrvatskom bankom za obnovu i razvitak i drugim poslovnim bankama, započeo je sa provođenjem kreditne linije „Poduzetnik Istarska županija 2020“ kroz dodjelu potpora male vrijednosti subvencioniranjem dijela kamate sa jednim postotnim poenom. Cilj Programa je uz dodjelu potpore male vrijednosti osigurati kredite za poduzetnike uz nižu kamatnu stopu. Korisnici kredita mogu biti mala i srednja trgovačka društva, aktivni obrti, zadruge i profitne ustanove. Krediti nisu namijenjeni djelatnosti poljoprivrede, šumarstva i ribarstva. Krediti su namijenjeni za nove investicije i trajna obrtna sredstva te kroz drugu mjeru, u suradnji sa HBOR-om, za poticanje poduzetništva mladih, žena i početnika. U tu svrhu Grad Buzet u 2021. godini osigurava 300.000,00.

Grad Buzet nastavlja s mjerama poticanja zapošljavanja i samozapošljavanja te kroz nepovratne potpore osigurava 65.000,00 kuna u 2021. godini.

**III.** **MJERE POTICANJA ZA BRŽI RAZVOJ POLJOPRIVREDE U 2021. GODINI**

Grad Buzet s obzirom na svoje geografske i pedološke karakteristike predstavlja potencijal za daljnji razvoj poljoprivrede, posebno vinogradarstva i maslinarstva. U prilog tome govori i činjenica da većina domaćinstava u ruralnim krajevima se djelomično ili pretežno bavi poljoprivredom. Najveći problem i kočnica daljnjem razvoju i konkurentnosti poljoprivrednih gospodarstava danas je sasvim sigurno epidemija uzrokovana virusom COVID-19, opća gospodarska kriza i recesija, rascjepkanost obradivog poljoprivrednog zemljišta, slabo razvijena tržišna mreža i povezanost poljoprivrednih gospodarstava na tržišnim osnovama, starija životna dob stanovništva koje se bavi poljoprivredom, nedovoljna edukacija te visoki troškovi u procesu proizvodnje.

Kako bi se povećala kvaliteta i konkurentnost poljoprivrede, Grad Buzet nastoji kroz mjere potpora u poljoprivredi doprinijeti povećanju poljoprivredne proizvodnje, većoj konkurentnosti na tržištu, a izradom izmjena i dopuna Programa raspolaganja poljoprivrednim zemljištem u vlasništvu Republike Hrvatske stvoriti preduvjete za povećanje ukupne površine obradivog poljoprivrednog zemljišta.

Temeljem Zakona o potpori poljoprivredi i ruralnom razvoju („Narodne novine“, broj 80/13., 41/14.,107/14. i 30/15.) promijenio se zakonski okvir koji regulira područje državnih potpora u poljoprivredi na način da lokalne potpore možemo odobriti sukladno prethodnom odobrenju Ministarstva poljoprivrede.

Budući da je Program potpore poljoprivredi i ruralnom razvoju donesen za razdoblje 2016.-2020. godine, a nije donesena zakonska mogućnost izrade novog višegodišnjeg Programa, na temelju odobrenja Ministarstva poljoprivrede donosi se Program potpore za jednogodišnje razdoblje te se radi realizacije istoga osiguravaju sredstva u 2021. godini u iznosu od 65.000,00 kuna i to za:

1. Sufinanciranje nabave sadnog materijala;
2. Premije osiguranja biljne i stočarske proizvodnje, plastenika i staklenika;
3. Troškovi ishođenja svjedodžbe o osposobljenosti vozača/pratitelja životinja;
4. Subvencija za edukaciju i stručno osposobljavanje za rad na poljoprivrednom gospodarstvu;
5. Subvencije troškova stručnog nadzora i sustava ocjenjivanja sukladnosti u ekološkoj i integriranoj proizvodnji;
6. Nabava i postavljanje sustava za zaštitu višegodišnjih nasada od tuče;
7. Nabava i postavljanje sustava za navodnjavanje;
8. Nabava novih košnica i pčelarske opreme;
9. Zaštita nasada i stoke od divljači;
10. Sufinanciranje nabave automata za izravnu prodaju mlijeka (mljekomata);
11. Nabava poljoprivredne mehanizacije i opreme;
12. Subvencije za ostale mjere ruralnog razvoja;
13. Potpora projektu Izravna prodaja poljoprivrednih proizvoda putem interneta;
14. Tekuća donacija za izradu dokumentacije i legalizaciju gospodarskih objekata namijenjenih smještaju stoke te skladištenju i preradi poljoprivrednih proizvoda;

**IV. NAČIN REALIZACIJE**

Za provedbu ovog Programa osiguravaju se sredstva u Proračunu Grada Buzeta za 2021. godinu **u ukupnom iznosu od 583.000,00 kuna** za sljedeće namjene:

* subvencije poduzetnicima putem kreditne linije ''Poduzetnik IŽ 2020'' - 300.000,00 kuna
* potpore poduzetnicima za novo zapošljavanje i samozapošljavanje 55.000,00 kuna
* subvencije poljoprivrednicima - 65.000,00 kuna
* sufinanciranje Fonda za poljoprivredu i agroturizam Istre – 25.000,00 kuna
* sufinanciranje aktivnosti Udruženja obrtnika Buzet – 18.000,00 kuna
* komunalno opremanje poduzetničkih zona - 120.000,00 kuna

Gradonačelnik će po prijedlogu Odbora za gospodarstvo i razvoj te Upravnog odjela za financije i gospodarstvo utvrditi opće uvjete, kriterije i postupak dodjele te prava i obveze korisnika subvencije za poduzetništvo i poljoprivredu.

**V.**

Ovaj Program stupa na snagu 1. siječnja 2021. godine, a objavit će se u „Službenim novinama Grada Buzeta“.

KLASA:

URBROJ:

Buzet,

GRADSKO VIJEĆE GRADA BUZETA

PREDSJEDNIK

Dejan Jakac